Avainsanat

Tiivistelmä



Avainsanat

1. Valtiontuki – Tukisuunnitelmat – Komission suorittama tutkinta – Komission tiedonannossa 92/C 213/03 mainittu nopeutettu hyväksymismenettely

(Neuvoston asetus N:o 659/1999; neuvoston asetus N:o 794/2004; komission tiedonannot 92/C 213/03 ja 2004/C 115/01)

2. Valtiontuki – Tukisuunnitelmat – Komission suorittama tutkinta – Komission tiedonannossa 92/C 213/03 mainittu nopeutettu hyväksymismenettely

(Komission tiedonanto 92/C 213/03)

3. Valtiontuki – Tukisuunnitelmat – Komission suorittama tutkinta

(Neuvoston asetuksen N:o 659/1999 4 artiklan 1 kohta)

4. Valtiontuki – Tukisuunnitelmat – Komission suorittama tutkinta

(Komission asetus N:o 70/2001)

5. Kumoamiskanne – Kanneperusteet – Kanne, joka on nostettu komission päätöksestä, jossa valtiontuki katsotaan yhteismarkkinoille soveltumattomaksi

6. Valtiontuki – Tukisuunnitelmat – Komission suorittama tutkinta

(EY 88 artiklan 2 kohta)

Tiivistelmä

1. Vasta 30.4.2004 lähtien eli asiakirjojen vanhentumisesta annetun tiedonannon ja [EY 88] artiklan soveltamista koskevista yksityiskohtaisista säännöistä annetun asetuksen N:o 659/1999 täytäntöönpanosta annetun asetuksen N:o 794/2004 julkaisemispäivästä lähtien on niin, että pienten ja keskisuurten yritysten tukijärjestelmiä ja voimassa olevien järjestelmien muutoksia koskevasta nopeutetusta hyväksymismenettelystä 2.7.1992 annettua tiedonantoa ei voida soveltaa.

(ks. 52 ja 54 kohta)

2. Myös sellaisissa tapauksissa, joissa tukijärjestelmää koskeva suunnitelma on kaikkien nopeutetusta hyväksymismenettelystä annetussa komission tiedonannossa asetettujen niiden ehtojen mukainen, jotka ovat edellytyksenä tutkinnan suorittamiselle 20 työpäivän määräajassa ilmoituksen tekemisestä, komissio sitoutuu ainoastaan ”pääsääntöisesti” olemaan esittämättä väitteitä tämän määräajan jälkeen, eli komissio säilyttää siten täysin valtansa lausua asiasta.

Niitä edellytyksiä, jotka ilmoitettujen tukijärjestelmien on täytettävä, jotta komissio ei pääsääntöisesti esitä niistä väitteitä ja lausuu asiasta 20 työpäivän kuluessa, on tulkittava tiukasti, koska nopeutettu hyväksymismenettely on luonteeltaan poikkeus normaaliin ilmoitusten tutkintamenettelyyn nähden. Mikäli tiedonannossa mainittujen ehtojen täyttymisestä on epäselvyyttä, komissio voi perustellusti katsoa, ettei asiaa voida käsitellä nopeutetussa hyväksymismenettelyssä.

(ks. 56, 57 ja 68 kohta)

3. Siitä, että valtiontuen soveltuvuutta yhteismarkkinoille arvioitaessa sovelletaan kyseisen tuen ilmoittamisen jälkeen voimaan tulleessa asetuksessa vahvistettuja kriteerejä, seuraa väistämättä, että tälle asetukselle annetaan taannehtiva vaikutus. Tällaisessa tapauksessa uuden asetuksen soveltamisen alkaminen vahvistetaan pakostakin sen voimaantuloa edeltävään aikaan eli hetkeen, jona komissio vastaanotti ilmoituksen. Jos katsottaisiin, että tuen yhteensopivuutta voidaan tutkia tuen ilmoittamisen jälkeen voimaan tulleen asetuksen mukaan, tästä seuraisi, että hyväksyttäisiin, että komissio voisi määrittää tutkinnassaan sovellettavan lainsäädännön tutkinnan suorittamista varten valitsemansa ajankohdan mukaan, mitä olisi vaikea sovittaa yhteen sekä sen seikan kanssa, että [EY 88] artiklan soveltamista koskevista yksityiskohtaisista säännöistä annetun asetuksen N:o 659/1999 4 artiklan 1 kohdassa säädetään pakottavasti, että komissio tutkii ilmoituksen ”heti sen saatuaan”, että myös niiden kriteerien läpinäkyvyyttä ja ennakoitavuutta koskevien vaatimusten kanssa, joiden perusteella komissio arvioi tukien yhteensopivuutta ja jotka ovat sen julkaisemien, valtiontukia koskevien säännösten tarkoitus.

Valtiontukien yhteensopivuutta koskevan uuden säännön soveltaminen ennen sen voimaantuloa ilmoitettuun tukeen on näin ollen sallittua vain, jos kyseisen uuden lainsäädännön sanamuodosta, tarkoituksesta tai systematiikasta käy selvästi ilmi, että sitä on tarkoitus soveltaa taannehtivasti, ja jos asianomaisten perusteltua luottamusta kunnioitetaan asianmukaisella tavalla.

(ks. 102, 107 ja 108 kohta)

4. Komissio ei voinut soveltaa Euroopan yhteisön perustamissopimuksen 87 ja 88 artiklan soveltamisesta pienille ja keskisuurille yrityksille myönnettyyn valtiontukeen annettua asetusta N:o 70/2001 arvioidakseen ennen sen voimaantuloa ilmoitetun tukia koskevan suunnitelman soveltuvuutta yhteismarkkinoille. Yhtäältä sen sanamuodossa ei sallita nimenomaisesti eikä hiljaisesti mitään tällaista soveltamista. Toisaalta jäsenvaltiot eivät voineet ennakoida sen lopullista sisältöä eivätkä sen voimaantulopäivää. Lisäksi tällainen soveltaminen olisi vastoin sitä ennakoitavuutta, jonka komissio pyrkii varmistamaan julkistamalla ne periaatteet, joita se aikoo soveltaa tukien yhteensoveltuvuutta arvioidessaan. Lopuksi on todettava, että siitä, että tätä asetusta sovellettaisiin jo ilmoitettuihin tukiin, kun taas sellaiset tuet, jotka on otettu käyttöön ilmoitusvelvollisuutta noudattamatta, arvioidaan tukien suorittamishetkellä voimassa olleiden sääntöjen valossa, saattaisi seurata, että jäsenvaltioita kannustettaisiin jättämään noudattamatta ilmoitusvelvollisuutta, koska tällä tavoin toimiessaan niille ei koituisi suurempaa riskiä tai seuraamusta kuin jos ne ilmoittaisivat tuet.

(ks. 112, 116, 117, 119 ja 120 kohta)

5. Mahdollisuus nostaa kumoamiskanne tukia koskevan suunnitelman muodollisen tutkintamenettelyn aloittamista koskevasta komission päätöksestä ei voi johtaa siihen, että asianomaisten osapuolten menettelylliset oikeudet vähenevät, koska niitä estetään nostamasta kannetta lopullisesta päätöksestä ja vetoamasta kanteensa tueksi virheisiin, jotka koskevat mitä tahansa sen menettelyn vaihetta, joka johtaa kyseisen päätöksen tekemiseen. Muodollisen tutkintamenettelyn aloittamista koskeva päätös on, vaikka sillä on omia ja itsenäisiä oikeusvaikutuksia, luonteeltaan valmisteleva verrattuna lopulliseen päätökseen, jossa vahvistetaan lopullisesti komission kanta ja jossa viimeksi mainittu voi muuttaa aloittamispäätöksessä tekemiään arviointeja.

(ks. 127 kohta)

6. Sen toteamiseksi alustavassa tutkintavaiheessa, että valtiontukia koskevasta suunnitelmasta tehty ilmoitus on täydellinen, riittää, että ilmoitus sisältää jo alun perin tai jäsenvaltion komission kysymyksiin antamien vastausten perusteella tarvittavat tiedot, joiden avulla komissio voi muodostaa alustavan näkemyksen tuen soveltuvuudesta yhteismarkkinoille ja päättää, mikäli tämän osalta on epäilyjä, että se aloittaa muodollisen tutkintamenettelyn.

(ks. 133 ja 139 kohta)